Predkladacia správa

	Uznesením vlády SR č. 502 zo 6. júna 2001 boli schválené finančné zdroje na oddlženie rezortu zdravotníctva v roku 2001 a 2002.
	Na rok 2002 odporučila vláda SR svojím uznesením vlády SR č. 790 z 30. augusta 2001 č. 790 zabezpečiť z rozpočtu FNM SR finančné prostriedky vo výške 3,685 mld. Sk na riešenie záväzkov zdravotníckych zariadení a zdravotných poisťovní.
Uvedený objem finančných prostriedkov bol schválený vládou SR uznesením vlády SR č. 447 z 25. apríla 2002 a Národnou radou SR. 
Schválené finančné prostriedky je však možné použiť len v rozsahu uznesenia vlády SR č. 502/2001, to znamená podľa časového ohraničenia úhrady záväzkov (evidovaných do 28. 2. 2001) a vybraných komodít. 
	Vzhľadom na to, že citované uznesenie vlády SR umožňuje riešiť záväzky štátnych  zdravotníckych zariadení a zdravotných poisťovní vykazované len do obdobia 28. 2. 2001 (príloha č. 1 tohto uznesenia) a tento stav záväzkov už nezodpovedá skutočnosti, lebo medzitým došlo k posunu neuhradených záväzkov po tomto dátume, je potrebné vykonať zmenu, prípadne doplnenie uznesenia vlády SR č. 502 zo 6. 6. 2001. 
Takisto je potrebné umožniť, aby zdravotné poisťovne mohli použiť finančné prostriedky na úhradu záväzkov voči štátnym zdravotníckym zariadeniam a nielen za lieky a zdravotnícke pomôcky.
	Dňa 25. 6. 2002 bola vo Výbore Národnej rady Slovenskej republiky pre zdravotníctvo prerokovaná správa o spôsobe oddlženia zdravotníckych zariadení, ktoré podľa zákona č. 416/2001 Z. z. (tzv. kompetenčný zákon) budú od 1. januára 2003  prevedené na obce a vyššie územné celky. Na základe záverov z rokovania bol vypracovaný dodatok  k uvedenej správe, ktorý upresňuje a dopĺňa  niektoré informácie uvedené v predmetnej správe a sumarizuje návrhy na spôsob oddlženia, ktoré boli  predložené ministerstvom financií a Ministerstvom  zdravotníctva SR dňa 24. 6. 2002. 
	Na rokovaniach s ministrom financií a s ministrom zdravotníctva bol prijatý záver, že schválené prostriedky z rozpočtu FNM SR nebudú použité na úhradu dlhov voči verejným inštitúciám, teda Sociálnej poisťovni, zdravotným poisťovniam, NÚP a daňovým úradom.
	Výška zdrojov určených na priame oddlženie zdravotníctva, ktorá bola schválená v rozpočte FNM SR na rok 2002 je 3 685 mil. Sk.  Z tejto čiastky by teda mohli byť oddlžené aj všetky zdravotnícke zariadenia, ktoré v rámci presunu  kompetencií budú prevedené na obce a VÚC. 
	Návrh na poskytnutie a uvoľnenie finančných prostriedkov z Fondu národného majetku  SR schválených pre rok 2002 pre Ministerstvo  zdravotníctva SR na dofinancovanie a  oddlženie štátnych zdravotníckych zariadení a zdravotných poisťovní prešiel medzirezortným  pripomienkovacím konaním a pripomienkujúce orgány nemali zásadné  pripomienky okrem Ministerstva práce, sociálnych vecí a rodiny SR. 

Objem finančných prostriedkov, ktorý má byť  poskytnutý a uvoľnený v zmysle navrhovaného uznesenia vlády SR bol schválený v rámci Návrhu doplnku k použitiu majetku Fondu národného majetku Slovenskej republiky v roku 2002 podľa § 28 ods. 3 písm. b/ zákona č. 92/1991 Zb. o podmienkach prevodu majetku štátu na iné osoby v znení neskorších predpisov. Uvedený návrh rozpočtu FNM SR bol schválený uznesením vlády SR č. 447 z 25. apríla 2002 a Národnou radou SR. Navrhovaný materiál bol prerokovaný medzi ministrom zdravotníctva SR a prezidentom FNM SR dňa 11. júla 2002. Pripomienka prezidenta FNM SR ohľadom vypustenia návrhu na poskytnutie a uvoľnenie 900 mil. Sk pre rezort zdravotníctva- sklz z roku 2001 bola akceptovaná a z materiálu vypustená. 
Ministerstvo práce, sociálnych vecí a rodiny SR  vznieslo zásadnú pripomienku, že žiada zabezpečiť zo sumy 3 685 mil. Sk úhradu záväzkov  zdravotníckych zariadení voči Sociálnej poisťovni vo výške 500 mil. Sk a voči NÚP vo výške 500 mil. Sk tak, ako to bolo schválené uznesením vlády SR č. 790/2001 v zmysle bodu  C.18. 
	Vzhľadom na zásadný rozpor medzi MZ SR a MPSV a RSR v tejto otázke v predkladanom materiáli, uskutočnilo sa dňa 10. júla 2002 rozporové konanie na úrovni ministra  zdravotníctva SR a ministra práce, sociálnych vecí  a rodiny SR, na ktorom  sa obaja ministri zhodli, že:
- riešenie oddlženia navrhované MZ SR  v predloženom materiáli  je len   
  čiastočné riešenie problému oddlženia  štátnych zdravotníckych zariadení;
- a vo vzťahu k problému  oddlženia Sociálnej poisťovne a NÚP sa rozpor  
  zatiaľ nepovažuje za odstránený.

	Z uvedeného dôvodu sa materiál predkladá na rokovanie vlády SR s rozporom. 

Schválenie návrhu  nebude mať vplyv na finačnú, ekonomickú a enviromentálnu oblasť ani vplyv  na zamestnanosť:

1.	Schválenie návrhu nebude  mať dopad na rozpočet FNM SR schválený pre rok 2002, ani na štátny rozpočet a na rozpočty obcí a VÚC. Zakladá však čiastočné riziko dopadu  na rozpočty Sociálnej poisťovne (500 mil. Sk) a Národného úradu práce (vo výške  500 mil. Sk)

2.  Schválenie návrhu nebude mať dopad na obyvateľov, hospodárenie     
podnikateľskej sféry a iných právnických osôb, dopad na životné prostredie a zamestnanosť.